# Predkladacia správa

Návrh zákona, ktorým sa mení a dopĺňa zákon č. 178/1998 Z. z. o podmienkach predaja výrobkov a poskytovania služieb na trhových miestach a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov je predložený na základe Plánu legislatívnych úloh vlády SR na rok 2015, schváleného uznesením vlády SR č. 629 z 10. decembra 2014. Cieľom návrhu zákona je zabezpečiť zosúladenie právnych predpisov, zapracovať požiadavky vyplývajúce z aplikačnej praxe a kontrolnej činnosti, zvýšiť efektívnosť činnosti kontrolných orgánov.

Novela zákona upravila a zosúladila odbornú terminológiu (zákon č. 58/2014 Z. z. o výbušninách, výbušných predmetoch a munícii a o zmene a doplnení niektorých zákonov, zákon č. 152/1995 Z. z. o potravinách v znení neskorších predpisov, ... ), upravila podmienky ambulantného predaja tovarov a poskytovanie služieb na trhových miestach, zohľadnila podnety kontrolných orgánov a pripomienky miest a obcí, ktoré realizujú zákon v praxi.

Pri príprave návrhu zákona Ministerstvo hospodárstva Slovenskej republiky rokovalo so Štátnou veterinárnou a potravinovou správou Slovenskej republiky a zástupcami miest. Dôraz bol kladený na podmienky predaja, ochranu spotrebiteľa a bezpečnosť predaja.

Predkladaný návrh zákona je v súlade s Ústavou Slovenskej republiky, zákonmi a ostatnými všeobecne záväznými právnymi predpismi, ako aj medzinárodnými zmluvami, ktorými je Slovenská republika viazaná a právom Európskej únie.

Návrh zákona nebude predmetom vnútrokomunitárneho pripomienkového konania.

Predložený materiál nemá vplyv na rozpočet verejnej správy, podnikateľské a životné prostredie, sociálne vplyvy, ani vplyv na informatizáciu spoločnosti.

Návrh zákona sa na rokovanie Hospodárskej a sociálnej rady vlády SR predkladá bez rozporov.